Казка. “ Сон Францыска ”

Жыў-быў на свеце звычайны хлопчык. Меў ён прыгожае імя Францыск. Слухаў і паважаў ён старэйшых, не крыўдзіў малодшых. Вучыўся ў пятым класе. І, трэба адзначыць, вучыўся ён толькі на “дзевяць”і “дзесяць”. Як і ўсе дзеці, Францыск марыў трапіць на іншую планету.

Аднойчы хлопчык прыйшоў дамоў. Пачаў рабіць урокі. Доўга- доўга сядзеў і думаў: навошта сёння Таццяна Васільеўна, настаўнік беларускай мовы і літаратуры, задала вывучыць алфавіт на памяць. Францыск думаў: “Я і так ведаю ўсе літары, а тут яшчэ алфавіт вучы! Каму ён патрэбен? Нейкі там алфавіт!” Так і заснуў за сталом, седзячы.

… Сніцца хлопчыку дзіўны сон. Быццам трапіў ён на чароўную планету – Фанетыка. Апусціўся Францыск на караблі-самалёце на незвычайную планету, а там усё не так, як у нас… Трава блакітная, духмяная, кветкі дзіўныя, птушкі свішчуць і звіняць. Прайшоў трошкі і ўбачыў: прыгожыя домікі, два палацы вялікія, вуліцы і чырвоныя дрэвы.

На вуліцах чароўнай планеты гулялі коскі, словазлучэнні, пытальнікі, клічнікі, кропкі. Сказы купаліся ў зялёнай рэчцы, працяжнікі грэліся на сонейку…

Ідзе Францыск далей. Бачыць дзве вуліцы незвычайныя. Адна называецца Галосныя, а другая – Зычныя. Зацікавіўся хлопчык.

“ Вось,- думае, – мне пашчасціла пабываць на іншай планеце, пазнаёміцца з яе жыхарамі.”

Зайшоў Францыск на вуліцу Галосныя, а там дзесяць домікаў. У кожным доміку свой жыхар. Жывуць усе паасобку, адзін з адным не сябруюць. Стала хлопчыку цікава. Пастукаў ён у дзверы. Адчыніла іх гаспадыня – літара А. Яна расказала Францыску,што раней на іх планеце жыў цар Алфавіт. Добра гаспадарыў, усе жылі ў міры, згодзе, шчасці. Але здарылася няшчасце, цара ўкралі Сінтаксіс і Пунктуацыя. З тых пор жыхары планеты не могуць жыць усе разам, кожны хоча заняць месца на царскім троне. Так і жывуць на розных вуліцах, як заклятыя ворагі.

Пайшоў Францыск далей. Прыйшоў на вуліцу Зычныя. А там зусім неразбярыха. Усе крычаць, а што - не зразумела. Францыск спытаў:

* Што вы хочаце сказаць?
* Ж, Г, Д, Т, Л,- пачулася ў адказ.
* Што? Не разумею! – крыкнуў хлопчык.
* П, Ф, К,Ч, З, - прамовілі жыхары, гэтай вуліцы.
* Ой , як складана ! Якая неразбярыха! – вымавіў Францыск.

Доўга думаў хлопчык, што яму рабіць. Вырашыў: “Вызваляць цара трэба!”

А каб вызваліць - трэба заданне выканаць. Прыйшоў ён да Сінтаксіса ў зачараваны палац. Многа жыхароў у ім: сказы, словазлучэнні, дзейнікі, выказнікі. Усе прыслужваюць гаспадару Сінтаксісу. Паглядзеў Сінтаксіс на хлопчыка і задаў яму заданне: знайсці і вызначыць даданыя члены сказа ў сказе. ***Добра жылі жыхары Фанетыкі на сваёй цудоўнай планеце.***

Францыск хутка выканаў заданне. І Сінтаксіс адправіў яго да Пунктуацыі. У прыслугах у царыцы былі коскі, працяжнікі, кропкі, пытальнікі, клічнікі. Прыйшлося хлопчыку і тут выканаць заданне: расказаць, калі і якія ставяцца знакі прыпынку.

Зжаліліся Сінтаксіс і Пунктуацыя – адпусцілі цара Алфавіта.

Вярнуўся Алфавіт у сваё царства. А на вуліцах крыкі, шум, ледзь не б’юцца жыхары планеты.

- Зараз як свісну - адразу змоўкніце !- крычыць літара С.

* Выйдзі вон, вышыбу! – выкрыкнула літара В.
* А аааааааа! – крычала літара А.
* Ооооооооооо !- крычала літара О.
* Ціха , ціха, ціха ! – ціхенька мовіла літара Ц.

Алфавіт узяўся за галаву: што рабіць? Ён моцна крыкнуў :

* Ціха ўсе! Што тут здарылася?

Ніхто не звяртаў увагі на цара. Усе крычалі, шумелі, свісталі, звінелі. Спрачаліся цвёрдыя і зацвярдзелыя, глухія і звонкія. Цар не вытрымаў. Стукнуў указкай раз, другі раз, трэці… Усе сціхлі. Алфавіт пачаў разбірацца, у чым справа. Усе літары хацелі быць першымі, усе хацелі заняць першае месца, лічылі сябе галоўнымі і незамянімымі.

Разумны Алфавіт растлумачыў, што толькі разам і ў пэўнай паслядоўнасці яны могуць жыць, складаць словы і сказы. Задумаліся літары. Праўда, што рабіць? Трэба мірыцца! Зычныя змоўклі, галосныя задумаліся…

Францыск ціхенька стаяў і пазіраў на жыхароў дзівоснай планеты. Літары пачалі паціху супакойвацца, пачалі станавіцца адна за адной. Алфавіт задаволена пазіраў на жыхароў гэтай планеты. Настаў канец сваркам, крыкам. Стала ціха і спакойна…

Аднекуль пачуўся голас маці… Фракцыск адкрыў вочы… Ён дома ў сваім пакоі. Хлопчык зразумеў, навошта трэба ведаць алфавіт.

Зрабіўшы ўрокі, Францыск лёг спаць. У школе ён расказаў свой дзіўны сон сваім сябрам. Яны зразумелі, што трэба ўсім сябраваць, старанна вучыцца. Дзеці разам склалі сказ і запісалі яго на дошцы прыгожымі вялікімі літарамі: ***Дружба мацней за каменныя сцены.***

Паглядзеў Францыск на дошку, а літара А яму вокам падмігнула. Вось так і скончылася гісторыя аб незвычайнай планеце Фанетыка і яе жыхарах галосных і зычных. Жывуць яны ўсе разам дружна, слухаюць цара Алфавіта.

Усе зразумелі, што любую справу зрабіць можна толькі разам у дружбе і згодзе.